stanford-oval/wikipedia huggingface dataset:
אסלן (דמות)

| --- | --- |

 יוצרים:  ק. ס. לואיס 
 גילום הדמות:  ליאם ניסן 
 דיבוב בשפה העברית:  דביר בנדק (שני הסרטים הראשונים)   יורם יוספסברג (הסרט השלישי)
 דמויות קשורות
 אויבים:  המכשפה הלבנה
 
אסלן הוא דמות ראשית בסדרת ספריו של ק.ס. לואיס "דברי ימי נרניה". הוא הדמות היחידה שמופיעה בכל שבעת ספרי הסדרה. אסלן הוא אריה מדבר, והוא בנו של הקיסר שמעבר לים, והמלך מעל כל המלכים בנרניה. פירוש שמו הוא "אריה" בטורקית.
אסלן הוא מעין אלוהות עבור יצורי נרניה: הוא שבורא בהבל פיו את עולמה של נרניה, הוא הדמות המכוונת את האירועים, הגיבורים מתפללים אליו ונשבעים בשמו, והוא המורה על הבאת הקץ לעולם זה.
הופעות בסיפורי נרניה > האריה, המכשפה וארון הבגדים

אסלן מוצג לראשונה כאשר מר בונה מספר לילדי פיוונסי (פיטר, סוזן, אדמונד ולוסי) על אסלן. מר בונה מסביר כי אסלן הוא המלך האמיתי של נרניה וכי הילדים (כבני אדם ובנות חוה) הם הנבחרים שיעזרו לסיים את השלטון הרודני של המכשפה הלבנה. בהמשך פוגשים הילדים באסלן, וכאשר המכשפה טוענת שצריך להוציא להורג את אדמונד בגין בגידה, אסלן מציע את עצמו במקומו של אדמונד. המכשפה הורגת את אסלן על שולחן האבן, אך אסלן קם מהמתים, משחרר את האסירים שהמכשפה הפכה לאבן, הורג את המכשפה בקרב ומכתיר את ילדי פיוונסי כמלכי נרניה.
הופעות בסיפורי נרניה > הנסיך כספיאן

ילדי פיוונסי מזומנים לנרניה מעולמם כדי לסייע לנסיך כספיאן - מלך נרניה החוקי - להפיל את דודו מירז שעלה בכוח לכס המלכות, ולהחזיר את החופש לנרניה. כאשר הם תועים ביער, לוסי פוגשת באסלן, והוא מוביל אותם אל כספיאן. בזמן המלחמה אסלן עובר בנרניה ומחזיר לחיים את רוחות היער והמים, ובסופו של דבר משיב את אנשיו של מירז לעולמם, ואת ילדי פיוונסי לעולמם.
הופעות בסיפורי נרניה > המסע בדורך השחר

אדמונד ולוסי פיווונסי עברים לים המזרחי של העולם הנרנייני יחד עם בן דודם יוסטס, שם הם מצטרפים למלך כספיאן למסע ימי. אסלן מופיע בכמה נקודות של המסע כדי להעניק הדרכה - בין השאר כשיוסטס מכושף והופך לדרקון, אסלן מציל אותו מהקסם. בסוף הספר מגיעים הילדים עם ריפיצ'יפ העכבר אל ארצו של אסלן, שמשיב אותם לעולמם.
הופעות בסיפורי נרניה > כס הכסף

אסלן מביא את יוסטס ואת חברתו לכיתה ג'יל פול לנרניה, ושולח אותם למצוא את הנסיך ריליאן שנחטף. לאחר שמוצאים הילדים את ריליאן ומשחררים אותו מהקסם שהוטל עליו, משיב אותם אסלן לעולמם, ועוזר להם גם בו.
הופעות בסיפורי נרניה > הסוס ונערו

הסיפור מתמקד במסעם של הנער שסטה והסוס ברי, ובהמשך גם הנערה ארוויס והסוסה הווין, מקלורמן לארץ המלאכים. לקראת סוף הספר מתברר כי אסלן ליווה את הדמויות לאורך כל המסע, ואפילו לפני פתיחת הסיפור - הוא הציל את הנסיך התינוק קור מארץ המלאכים מידי אויביו, ומסר אותו לדייג קלורמני שקרא לו שסטה. בסוף הספר קור מוכתר למלך.
הופעות בסיפורי נרניה > אחיינו של הקוסם

ספר זה הוא המוקדם ביותר מבחינת הכרונולוגיה של העלילה. הספר מגולל את סיפור היווצרותה של נרניה בידי אסלן. לאחר שהיא נוצרת, שולח אסלן את שתי הדמויות הראשיות - דיגורי קירק ופולי פאלמר - שג'דיס הרשעה (לימים המכשפה הלבנה) תהפוך לאיום גדול על נרניה, ושולח אותם למצוא תפוח קסם, שכאשר הוא נטוע יגן על נרניה מג'דיס. אסלן מכתיר את מלכי נרניה הראשונים, ומשיב את דיגורי ופולי לעולמם.
הופעות בסיפורי נרניה > הקרב האחרון

קוף בשם טריק מוצא פרוות אריה, ומשכנע את ידידו החמור בהייה להתחזות לאסלן, וכך משתלט על נרניה. טריק מנסה לכרות ברית על הקלורמנים, אך הם מנסים לשלוט בעצמם על הארץ. בסוף הספר מופיע אסלן עצמו, מביא לסופה של נרניה, ומעביר את כל הגיבורים דרך שער גדול אל "נרניה החדשה".
ההקבלה בין אסלן לישו

בתחילת הספר האריה, המכשפה וארון הבגדים אדמונד מעדיף את התענוג באכילת רחת לוקום של מלכת השלג בתמורה ל"מכירת" אחיו ואחיותיו. המקבילה הנוצרית של סיפור זה הוא מכירת ישו על ידי יהודה איש קריות לרומאים בתמורה לשלושים שקלי כסף. בנוסף, ניתן להקביל את רדיפת מלכת השלג אחר האחים בנרניה לסיפור של טבח החפים מפשע ובכך בעצם להקביל את מלכת השלג להורדוס.
אסלן הוא הגואל, בנו של האל - הקיסר המולך על ימים - אשר נעדר לפרקי זמן ממושכים מנרניה. בהיעדרו, הולכת ונחלשת אמונתם של בני עמו באסלן, בקיומו ובכוחו. אסלן מקריב עצמו ונעקד על שולחן האבן (המקביל לצלב), על מנת לגאול ממוות את הנער אדמונד. בכך הוא שובר את הכישוף ולאחר מכן קם לתחייה, ועוזב שוב לאחר השלמת משימתו. דבר זה מקביל למעשהו של ישו על-פי המסורת הנוצרית, שהוקרב על הצלב כדי לתת לבני-האדם הזדמנות להיגאל מן החטא הקדמון של אדם וחווה באמצעות טבילה ואמונה בו, ולאחר-מכן קם לתחייה. לאחר הריגתו של אסלן על שולחן האבן, לוסי וסוזן נשארות כדי לבכות על גופתו. בברית החדשה, מריה אם ישו ומריה מגדלנה נשארות כדי להוריד את גופת הצלוב ולבכות עליו.
כאשר הוא מחליט להפגין את כוחו, שאגתו מזכירה גם לאלו ששכחוהו כי הוא האל האמיתי. הוא בוחן כליות ולב, ולא ניתן לשקר לו. כמו ישו, אשר לפי הנצרות בכוחו לרפא חולים כבמעשה נס, גם אסלן עושה ניסים - נשיפתו משיבה לחיים את היצורים שהמכשפה הפכה לפסלי אבן.
בסוף המסע בדורך השחר אומר אסלן לילדים כי הוא מופיע גם בעולמם, אך שם יש לו שם אחר.
בסוף הקרב האחרון אסלן דן את כל היצורים, ומעביר את הטובים שבהם לגן עדן ואת השאר אל האבדון, סיטואציה המקבילה לסיפור הביאה השנייה בנצרות.
בחזרה ליער מאה העצים

| --- | --- |

כריכת הספר בעברית
 מידע כללי
 מאת:  דייוויד בנדיקטוס
 איורים:  מרק בורג'ס
 שפת המקור:  אנגלית
 סוגה:  ספרות ילדים
 הוצאה
 הוצאה:  בריטניה Egmont Publishing ארצות הברית Dutton Children's Books
 תאריך הוצאה:  5 באוקטובר 2009
 מספר עמודים:  216
 הוצאה בעברית
 הוצאה:  ידיעות ספרים
 תאריך:  אוקטובר 2009
 תרגום:  עטרה אופק
 מספר עמודים:  219
 סדרה
 סדרת ספרים:  פו הדב
 ספר קודם:  הבית בקרן פו
 הספר הבא:  פו הדב הכי טוב בעולם
 קישורים חיצוניים
 מסת"ב:  מסת"ב 978-0-525-42160-3
 הספרייה הלאומית:  990027251080205171
בחזרה ליער מאה העצים (באנגלית: Return to the Hundred Acre Wood) היא נובלה בריטית-אמריקאית לילדים משנת 2009, אשר נכתבה על ידי דייוויד בנדיקטוס ואוירה על ידי מרק בורג'ס. הנובלה משמשת כהמשך רשמי לספרי "פו הדב" שכתב אלן אלכסנדר מילן ואייר ארנסט שפארד, כאשר הספר האחרון שיצא בסדרה לפניה הוא "הבית בקרן פו" משנת 1928. הנובלה מחולקת לעשרה פרקים, כאשר מופיעה בה דמות חדשה, לוטי הלוטרה.
הנובלה יצאה לאור לראשונה ב-5 באוקטובר 2009, כאשר היא יצאה בבריטניה על ידי Egmont Publishing ובארצות הברית על ידי Dutton Children's Books בשפה האנגלית. הנובלה תורגמה לשפות נוספות ויצאה לאור בעוד מדינות, ביניהן ישראל, בה היא יצאה לאור בתרגום עברי באמצע אוקטובר 2009 בהוצאת ידיעות ספרים, כאשר תרגומה נעשה על ידי עטרה אופק ועריכתה נעשתה על ידי נטע גורביץ'.
בשנת 2016 יצא המשך נוסף לסדרת הספרים בשם "פו הדב הכי טוב בעולם".
עלילה

פרק הפתיחה של הנובלה מתחיל כך:
פּוּ וַחֲזַרְזִיר, כְּרִיסְטוֹפֶר רוֹבִּין וְאִיָּה נִרְאוּ לָאַחֲרוֹנָה בַּיַּעַר – הוֹ, הַאֻמְנָם עָבְרוּ שְׁמוֹנִים שָׁנָה מֵאָז? אֲבָל לַחֲלוֹמוֹת יֵשׁ הִגָּיוֹן מִשֶּׁלָּהֶם, וְנִדְמֶה כְּאִלּוּ שְׁמוֹנִים הַשָּׁנִים הָאֵלֶּה חָלְפוּ בִּן-יוֹם. פּוּ, שֶׁמֵּצִיץ מֵעֵבֶר לִכְתֵפִי, אוֹמֵר: "שְׁמוֹנִים זֶה בֶּאֱמֶת מִסְפָּר מֻצְלָח, אֲבָל בְּעֶצֶם זֶה יָכוֹל לִהְיוֹת שְׁמוֹנִים שָׁבוּעוֹת אוֹ יָמִים אוֹ רְגָעִים, וְלֹא שָׁנִים." וַאֲנִי אוֹמֵר: "בּוֹאוּ נִקְרָא לָזֶה שְׁמוֹנִים שְׁנִיּוֹת, וְאָז זֶה יִהְיֶה כְּאִלּוּ לֹא עָבַר מֵאָז שׁוּם זְמַן בִּכְלָל."
הנובלה כוללת עשרה פרקים, כאשר בכל פרק מתוארת הרפתקה חדשה שמתרחשת ביער מאה העצים על ידי כריסטופר רובין, פו הדב, ינשוף, איה, חזרזיר, רו, קנגה, ארנב, טיגר ולוטי הלוטרה. האחרונה היא דמות חדשה בסדרת הספרים, כאשר היא מופיעה לראשונה בפרק הרביעי. לוטי היא לוטרה נועזת, אשר טובה בקריקט ומתעקשת על כללי התנהגות נאותים.
עלילה > פרקי הנובלה

פרק ראשון שבו כריסטופר רובין חוזר
פרק שני שבו ינשוף פותר תשבץ, ונערכת תחרות איות
פרק שלישי שבו ארנב מארגן כמעט הכל
פרק רביעי שבו מפסיק לרדת גשם לנצח, ומשהו חמקמק יוצא מהנהר
פרק חמישי שבו פו יוצא לחפש דבש
פרק ששי שבו ינשוף נהפך לסופר, ואז מתהפך בחזרה
פרק שביעי שבו לוטי מיסדת מכללה, וכולם לומדים משהו
פרק שמיני שבו אנו לומדים להכיר את משחק הקריקט
פרק תשיעי שבו טיגר חולם על אפריקה
פרק עשירי שבו נערכת ביער חגיגת-קציר, וכריסטופר רובין מנחית הפתעה
פיתוח והוצאה לאור

באמצע שנות ה-90, לאחר שהשלים עיבודי אודיו לספרי "פו הדב" שכתב אלן אלכסנדר מילן ואייר ארנסט שפארד, כתב דייוויד בנדיקטוס שני סיפורים קצרים בהשראת הספרים והגיש אותם לחבר הנאמנים של קרן נכסי פו הדב. הנאמנים השיבו שהם לא יכולים לפרסם את הסיפורים כי חברת וולט דיסני מחזיקה בזכויות על הסיפורים באמצעות זיכיון המדיה שלה "פו הדב". אולם, עשר שנים לאחר מכן, הנאמנים פנו לבנדיקטוס שהסבירו כי זכויות לכתיבת ספרי המשך חזרו אליהם, וביקשו ממנו לבצע שינויים באחד הסיפורים הקצרים ולהגיש עוד כמה. בסופו של דבר, הסיפורים הקצרים כונסו לנובלה בשם "בחזרה ליער מאה העצים", אשר אוירה על ידי מרק בורג'ס.
בנדיקטוס ובורג'ס עשו את המיטב על מנת שהנובלה תהיה דומה לספרים המקוריים. בנדיקטוס אמר "מקווה שהספר החדש ישלים וישמר את הרעיון של מילן לפיו לא משנה מה - תמיד יהיו בעולם הזה ילד ודב שימשיכו לשחק". בורג'ס שיתף שהוא ניגש "לפרויקט בחשש גדול" בטענה שפחד שהאיורים לא יהיו דומים למקור. כמו כן, חבר הנאמנים של קרן נכסי פו הדב אמרו "מזה שנים ארוכות אנו מחכים להזדמנות נאותה שתאפשר להציע לעולם ספר המשך, שיעשה צדק עם סיפורי 'פו הדוב' המקוריים. אנו מאמינים כי דייוויד בנדיקטוס ומרק בורג'ס הצליחו לתפוס את רוחה ואיכותה של היצירה המקורית".
הנובלה יצאה לאור לראשונה באנגלית ב-5 באוקטובר 2009, כאשר היא יצאה בבריטניה על ידי Egmont Publishing ובארצות הברית על ידי Dutton Children's Books. בהמשך היא תורגמה לשפות נוספות ויצאה לאור במדינות נוספות, ביניהן איטליה באיטלקית בתרגום גויה ריסארי. בישראל הנובלה יצאה לאור בתרגום עברי באמצע אוקטובר 2009 בהוצאת ידיעות ספרים, כאשר תרגומה נעשה על ידי עטרה אופק ועריכתה נעשתה על ידי נטע גורביץ'. דב איכנולד, מנכ"ל ידיעות ספרים, מסר "זהו כבוד עצום עבורנו להוציא את ספר הילדים הנפלא הזה, שבאורח פלא משמר את הקסם, החן, התמימות והחוכמה של המקור".
החל מהפרק הרביעי של הנובלה מופיעה בה דמות חדשה, לוטי הלוטרה. בנדיקטוס סיפר עליה שהיא מציגה ערכים של ידידות והרפתקה כמו בספרים המקוריים, ובכך היא הופכת לחברה נוספת לפו הדב וחבריו.
ביקורות

יהודה אטלס כתב על הנובלה באתר "הארץ" שהיא ארכנית ומשעממת; הוא מסביר "קורים דברים, אבל הם לא מעניינים במיוחד". עוד הוא מוסיף "מתנהלות שיחות ארוכות למדי [בנובלה], שבחלקן לא משרתות את העלילה והן מעין מילוי חביב". באתר "ynet" כתבה רינת פרימו "[הספר] יוצר ערבוביה רגשית מרתקת אצל הקוראת שקשורה בעבותות לפו הדב. מכיוון שרובם המוחלט של הספרים משאירים אותנו אדישים לגמרי, אני מעדיפה ערבוביה רגשית על שעמום מוחלט".
הערות שוליים

↑  דנה קסלר, ‏"פו הדוב": הדמות שמקסימה ילדים, מרתקת מבוגרים ומגלגלת מיליארדים, באתר מעריב אונליין, 28 ביולי 2018
1 2  אליסון פלאד, After 90 years, Pooh returns to Hundred Acre Wood in sequel, באתר הגרדיאן, 10 בינואר 2009
1 2  מערכת קינדרלנד, בחזרה ליער מאה העצים, באתר קינדרלנד, 13 באוקטובר 2009
1 2 3  קובי פינקלר, אחרי 83 שנה - המשך לפו הדוב, באתר ערוץ 7, 13 באוקטובר 2009
1 2  New friend joins Winnie-the-Pooh, באתר BBC‏, 30 בספטמבר 2009
↑   דייוויד בנדיקטוס, ‏Return to The Hundred Acre Wood: writing the Winnie-the-Pooh sequel‏, The Telegraph, ‏30 בספטמבר 2009
1 2  עינב שיף‏, ספר ההמשך ל"פו הדב" - גם בעברית, באתר וואלה, 13 באוקטובר 2009
↑  מאב קנדי, Pooh sequel returns Christopher Robin to Hundred Acre Wood, באתר הגרדיאן, 4 באוקטובר 2009
↑  ספר ההמשך לפו הדב יוצא לאור, באתר ynet, 13 באוקטובר 2009
↑  יהודה אטלס, חיבוק דוב - "בחזרה ליער מאה העצים", באתר הארץ, 11 בנובמבר 2009
↑  רינת פרימו, נא להכיר: סוג של פו הדב, באתר ynet, 11 בנובמבר 2009
| פו הדב |
| --- | --- | --- |
| ספרים | פעוטים היינו (1924) • פו הדב (1926) • אנחנו שנינו (1927) • הבית בקרן פו (1928) • בחזרה ליער מאה העצים (2009) • פו הדב הכי טוב בעולם (2016) |  |
| דמויות | כריסטופר רובין • פו הדב • ינשוף • איה • חזרזיר • רו • קנגה • ארנב • פיל נפיל • טיגר |  |
| סרטים | פו הדב ועץ הדבש (1966) • פו הדב ביום סגריר (1968) • פו הדב וטיגר גם (1974) • הרפתקאותיו של פו הדב (1977) • פו הדב ויום ההולדת של איה (1983) • פו הדב וחברים (1985) • פו הדב: ההרפתקה הגדולה ביותר (1997) •  טיגר: הסרט (2000) •  חזרזיר: הסרט (2003) • פו הדב: האביב של רו (2004) • פו הדב: סיפורו של פיל נפיל (2005)  • פו הדב (2011) • כריסטופר רובין (2018) |  |
| אישים | א"א מילן • ג'ים קאמינגס • פיטר דניס • וולט דיסני • סטרלינג הולוויי • יבגני לאונוב • כריסטופר רובין מילן • האחים שרמן • ארנסט שפארד |  |
| שונות | ויניפג הדובה • יער אשדאון • יער ת"ק פרסאות • הטאו של פו • הטה של חזרזיר • הרפתקאותיו הרבות של פו הדב |  |
| סדרות | הרפתקאות פו הדוב (1988–1991) • חבריי טיגר ופו (2007–2010) |  |
האני ריידר

| --- | --- |
 שם ספר:  ד"ר נו האיש בעל אקדח הזהב
 שם סרט:  ד"ר נו
 יוצרים:  איאן פלמינג
 גילום הדמות:  אורסולה אנדרס
 דיבוב:  ניקי ואן דר זיל
 מידע
 מקצוע:  שולת קונכיות
 אזרחות:  ג'מייקה 
 דמויות קשורות
 חברים:  ג'יימס בונד
 אויבים:  יוליוס נו
 
האניצ'ילה ריידר (באנגלית: Honeychile Rider) היא דמות בדיונית ברומן "ד"ר נו" מאת איאן פלמינג. בסרט שנעשה על בסיס הספר, שהיה הראשון בסדרת סרטי ג'יימס בונד, קוצר שמה של ריידר ל"האני". היא גולמה בסרט בידי השחקנית השווייצרית אורסולה אנדרס, אולם בשל מבטאה הכבד של אנדרס היא דובבה בידי ניקי ואן דר זיל.
האני ריידר נחשבת בדרך כלל ל"נערת הבונד" הראשונה.
בספר

ריידר נולדה בג'מייקה כבת למשפחה בריטית-קולוניאלית ותיקה. בגיל חמש נפטרו הוריה, ומאז גידלה אותה המטפלת הג'מייקנית שלה. בגיל 15 נפטרה המטפלת, אולם בעל הבית שלה הרשה לריידר להמשיך לגור בבית. באחד הלילות הוא תקף אותה מינית ושבר את אפה. כנקמה, ריידר החדירה למיטתו עכביש ארסי שהרג אותו. מאז היא חיה חיים עצמאיים, והתפרנסה משליית קונכיות מהים ומכירתן לסוחרים אמריקנים. היא חלמה לחסוך מספיק כסף כדי לנסוע לארצות הברית ולעבור ניתוח פלסטי שיתקן את אפה השבור.
ג'יימס בונד הגיע לג'מייקה כאשר חקר את מותם של שני אנשי השירות החשאי הבריטי באי. חקירתו הובילה אותו אל האי "קראב קי", אשר נשלט בידי ד"ר יוליוס נו המסתורי. בונד פגש את ריידר כאשר היא אספה קונכיות בחוף של קראב קי. ד"ר נו חטף את שניהם וניסה להרוג אותם. ריידר הצילה את חייו של בונד וסייעה לו לברוח מהאי. לאחר מכן היא טיפלה בו עד שהחלים מפצעיו, ובילתה עמו לילה רומנטי לפני שעזב את ג'מייקה.
בספר מצוין כי בונד ליווה את ריידר לניו יורק, שם עברה את הניתוח הפלסטי עליו חלמה. לאחר מכן החלה לעבוד במוזיאון ההיסטוריה של ג'מייקה. בספר "האיש בעל אקדח הזהב" מצוין כי בונד וריידר המשיכו לשמור על קשר באמצעות מכתבים לאחר שבונד חזר לבריטניה. כמו כן צוין כי במכתב האחרון שלה היא סיפרה שעברה לפילדלפיה, נישאה לרופא בשם ויילדר, והביאה עמו שני ילדים לעולם.
פלמינג יצר את הדמות בהשראת ידידתו בלאנש בלקוול, אמו של איש העסקים כריס בלקוול, אשר לאחר מותו של פלמינג רכש את ביתו באחוזת "גולדן איי".
בסרט

בסרט "ד"ר נו" מ-1962, הוחלט לקצר את שמה של ריידר ל"האני". השחקנית השחקנית השווייצרית אורסולה אנדרס נבחרה לגלם את דמותה, אולם בשל מבטאה הגרמני הכבד של אנדרס היא דובבה בידי ניקי ואן דר זיל.
ריידר מופיעה באמצע הסרט כאשר היא מגיחה אל חוף קראב קי מהאוקיינוס ושרה שיר בשם "Under the Mango Tree" (את סצנת השירה דיבבה דיאנה קופלנד). סצנה מפורסמת זו נחשבת לרגע מכונן שקבע את הסטנדרטים של נערות הבונד מכאן ולהבא. הסצנה הגיעה למקום הראשון ברשימת "the 100 Greatest Sexy Moments" שנערכה בידי ה-BBC ב-2003. ריידר נבחרה כנערת הבונד הטובה ביותר בידי אנטרטיינמנט ויקלי.
ריידר נחשבת בדרך כלל לנערת הבונד הראשונה, מכיוון שהיא משמשת כמושא התשוקה העיקרי של בונד בסרט. עם זאת, רבים מחשיבים את סילביה טראנץ' (בגילומה של יוניס גייסון), דמות אחרת עמה מקיים בונד קשר רומנטי בתחילת הסרט, כנערת הבונד הראשונה. טראנץ' הופיעה גם בסרט הבא בסדרה מרוסיה באהבה, והיא נערת הבונד היחידה שהופיעה בשני סרטים, עד מדלן סוואן (בגילומה של לאה סדו) שהופיעה בשני הסרטים האחרונים בסדרה. כמו כן, טראנץ' היא הדמות הראשונה בסדרה אליה פונה בונד בפנייה המפורסמת שלו: "בונד, ג'יימס בונד".
אורסולה אנדרס חזרה לגלם נערת בונד אחרת וספר לינד, בסרט הקומי הלא-רשמי מ-1967 "קזינו רויאל". כמו כן, אנדרס נזכרת בספר "בשירות הוד מלכותה" שנכתב בידי פלמינג ב-1963, בתור "כוכבת קולנוע נפלאה".
אזכורים אחרים

בסרט ה-20 בסדרת ג'יימס בונד, "למות ביום אחר" (2002), ביצעה השחקנית האלי ברי (בדמותה של גיאסינטה "ג'ינקס" ג'ונסון) סצנה בה היא יוצאת מהים, כמחווה לסצנה של האני ריידר. הסופר אנתוני הורוביץ קרא לדמות הראשית בסדרת ספריו "אלכס ריידר", על שמה של האני ריידר. נהג הפורמולה 1 סבסטיאן פטל, אשר נוהג לכנות את מכוניותיו בשמות נשיים, קרא למכונית ה-Aston Martin AMR21 שלו על שמה של האני ריידר.
הערות שוליים

↑  בן זגגי, יהלומים לנצח: חמש נערות הבונד הטובות ביותר, באתר nrg‏, 30 במרץ 2010
↑  הרשימה מ-2003
↑  (30 March 2007) Entertainment Weekly Accessed 20 February 2017
↑  עמי פרידמן, "נערת בונד" הראשונה הלכה לעולמה, באתר ynet, 9 ביוני 2018
↑  בסרט בעל אותו השם מ-2006, גילמה אווה גרין את דמותה של לינד
↑  No Time To Die: Daniel Craig's final Bond film gets five-star reviews
↑  Ian Fleming vs John Le Carré
↑  Vettel names his AMR21 after first Bond girl
↑  בסדרת הסרטים, בונד עצמו משתמש בדרך כלל במכוניות אסטון מרטין
דרקון הסף

| --- | --- |

דרקון הסף מתעופף מעל האי המרכזי
 הופעה ראשונה:  Minecraft 
 יוצרים:  מרקוס פרסון 
 
דרקון הסף (באנגלית: Ender Dragon) הוא דרקון בדיוני המשמש כאנטגוניסט הראשי במשחק הווידאו מיינקראפט וכבוס הרשמי למשחק. הדרקון נוסף למשחק ב-18 בנובמבר 2011.
מאז שחרורו, הדרקון הפך לסמל מוכר מאוד של מיינקראפט, והופיע באופן בולט במרצ'נדייזינג ובפרסום של המשחק.
היסטוריה

יוצר המשחק מרקוס פרסון דיבר לראשונה על הצורך ליצירת סוף למשחק ב-14 ביוני 2009. לאחר שנה, ב-30 ביולי 2010 הודיע בסרטון שהוציא לגבי Minecraft Flight כי דרקון יכול להיות סוף טוב למשחק. ב-31 באוגוסט 2010 ציין פרסון בכנס Minecon כי ייתכן שדרקונים יתווספו למשחק בהמשך. לאחר קצת פחות משנה הודיע מרקוס ב-18 ביולי 2011 שדרקונים יתווספו באופן סופי למשחק, אך לא יהיה ניתן להרכיב או לזמן אותם, וזאת על מנת שהשרתים לא יתקעו. לבסוף, ב-1 בספטמבר 2011 הודיע מרקוס רשמית כי הדרקון אכן יתווסף למיינקרפט, לאחר עוד כמה פרסומים, שינויים, וספוילרים לדרקון - הוא נוסף רשמית בגרסה 1.0.0 ב-18 בנובמבר 2011.
באתר רדיט (Reddit) התייחס מרקוס לדרקון כנקבה והציע לה את השם "ג'ין".
יכולות ואפיון

מאפיין עיקרי לדרקון הסף בתור הבוס הרשמי למשחק הוא שהדרקון נמצא במימד משל עצמו שנקרא ה-"End". במימד זה נמצאים רק ה-"Enderman" ודרקון הסף.
ה-End הוא מימד שמורכב מאי מעופף אחד מרכזי עליו ניצבים עמודי בזלת. העולם עצמו לא מונע מהשחקן ליפול ל-"Void" (ריק אשר הורג את השחקן אט-אט), זאת בניגוד לשאר הממדים האחרים. החל מגרסה 1.9 נתווספו למימד איים מרחפים נוספים במרחק של כאלפי בלוקים מהאי המרכזי בהם אפשר לפגוש מבנים כגון: End City, איים זעירים, ודברים נוספים.
על מנת להגיע למימד ה-"End" השחקן צריך להשיג "Ender Pearls" מיצור בשם "Enderman", בנוסף, צריך השחקן לעבור גם ב-"Nether" (הגיהנום של מיינקראפט) על מנת להשיג "Blaze Rod" הניתנות להשגה על ידי "Blaze". לאחר שישיג את שניהם יצטרך השחקן לשלב את ה-Ender Pearls וה-Blaze Rod בשביל להרכיב "Ender Eye". פריט זה יוביל את השחקן למקדש בתוך האדמה, בתוך המקדש קיים שער בעל 12 מקומות ל-Ender Eye. אם השחקן ישים את כל ה-Ender Eyes במקומות הדרושים - יפתח השער אליו השחקן יקפוץ.
קיימות רק שתי דרכים לחזור מממד ה-End, או להביס את הדרקון ולחזור דרך שער במרכז המפה, או למות.
לדרקון הסף יכולות רבות, והן:
להעלות חיים בזכות קריסטלים העומדים על מגדלי הבזלת.
כאשר מתחכך עם שחקן עושה לו כמות נזק ואף מסוגל להעיף אותו לאוויר, מה שיגרום לשחקן לאבד חיים על נפילה מגובה רב (החל מגרסה 1.14 עובד הדרקון בצורה אחרת בה יורד למרכז האי על גבי הפורטל ממנו יצא השחקן ונשאר שמה למשך מעט זמן, בזמן זה לשחקנים יש אופציה לתקוף אות עם כלים לתקיפה קרובה, בזמן שהדרקון שוהה שם הוא מוריד נזק על ידי יריקת אש סגולה על הרצפה שמתפזרת ומורידה נזק כל שנייה אחת).
החל מגרסה 1.8 יכול הדרקון לירוק מפיו כדור אש סגול אשר מכסה את האזור בו פגע ברעל סגול, רעל זה מוריד נזק כל שנייה אחת.
לאחר שהדרקון מובס, קורים מספר דברים המייחדים אותו מכל יצור אחר במשחק והם:
מת הדרקון באנימציה של ביקוע ייחודי באותו מקום בו נגמרים לו החיים (החל מגרסה 1.8 היה מגיע לאמצע המפה ורק אז נבקע).
לאחר מות הדרקון הייתה מזדמנת ביצה (יחידה אחת לכל עולם) בעמוד שנמצא במרכז הפורטל חזרה למימד הרגיל.
לאחר מות הדרקון היה משחרר 20,000 נקודות אקס-פי (החל מגרסה 1.3.1 רק 12,000 נקודות אקס-פי), דבר זה גרם לו להיות הדמות בעלת ערך האקס-פי לאחר מיתה הגבוה ביותר עד כה.
החל מגרסה 1.9 אפשר לזמן את הדרקון שוב על ידי ארבעה "End Crystals" המוקמים באמצע 4 הצלעות המקיפות את הפורטל (אם ביצת הדרקון אשר הזדמנה כאשר הדרקון הראשון מת עדיין נשארה על העמוד - היא תעלם בעת זימון הדרקון החדש).
השפעה

לאחר שנקבע לסוף הרשמי של מיינקראפט, החלו ספידראנרס (Speedrunners) רבים להחשיב את הדרקון כ-Speedrun הרשמי של מיינקראפט (והחליף את הנוכחי שהיה עד כה להשיג יהלומים).
דרקון הסף היה הבוס היחיד ובעצם הדמות בעלת כמות הלבבות הרבה ביותר במיינקראפט עד 25 באוקטובר שנת 2012 בה הצטרף בוס חדש בשם ה-"Wither" שהיה מזומן על ידי הצבה של ארבעה בלוקים של "חול-נשמות" ושלושה ראשי "ווידר סקלטון", דבר זה הפך את הווידר לבוס רב-פעמי כבר מהתחלה, כאשר לדרקון נוספה האופציה לזימון רב פעמי רק לאחר עוד כמה שנים (יכול להיות רק יחיד בו-זמנית).
הערות שוליים

↑  Minecraft WikiFan, 1.0.0 Update
↑  Minecraft, Ender Dragon Store
↑  Minecraft WikiFans, Dragon History
↑  Minecraft WikiFan, The Ender Dragon Is Female
↑  MInecraft WikiFan, The End Dimension
↑  Minecraft WikiFan, The Way To Get In And Out
↑  Minecraft WikiFan, Attack And Abilities
↑  Minecraft WikiFan, Death and Uniqueness
↑  Speedrun.com, Minecraft Speedruns
↑  Minecraft WikiFan, Hearts
צ'יימבר

| --- | --- |

צ'יימבר, כפי שהוא מופיע על עטיפת החוברת Weapon X Vol.2 #18 מפברואר 2004, אמנות מאת ג'ורג'ס ג'ינטי.
 סוג:  גיבור-על
 הוצאה לאור:  מארוול קומיקס
 הופעה ראשונה:  Generation X #1 (נובמבר 1994)
 יוצרים:  סקוט לובדל כריס בצ'לו
 מידע
 שם אמיתי:  ג'ונותון "ג'ונו" אוון סטארסמור
 כינויים:  דציבל, הבאנשי הכחול
 סטטוס:  פעיל
 כוחות:  אנרגיה יונית הנפלטת מהחזה, טלפתיה, אפשרות ליצור מבני קול מוצקים בעבר.
 חבר בקבוצה:  המוטאנטים החדשים
 חבר לשעבר בקבוצה:  אקס-מן, Generation X, הלוחמים החדשים, המורלוקים, פרויקט נשק אקס
 דמויות קשורות
 משפחה:  אפוקליפס (אב קדמון) ג'ק סטארסמור (אב קדמון) קלריס פרגוסון (דודנית רחוקה)
צ'יימבר (באנגלית: Chamber) הוא דמות בדיונית של גיבור-על מוטאנט המופיעה בחוברות הקומיקס אקס-מן ביקום מארוול קומיקס. דמותו הופיעה לראשונה בחוברת Generation X #1 מנובמבר 1994, ונוצרה על ידי הכותב סקוט לובדל והמאייר כריס באצ'לו.
צ'יימבר הוא האלטר אגו של ג'ונותון "ג'ונו" אוון סטארסמור, מוטאנט בריטי המסוגל לייצר פרצי אנרגיה מהחזה. לאחר אירועי "בית אם" הוא איבד את כוחותיו, ומאז הוא משתמש בטכנולוגיה כדי לייצר אנרגיה יונית. ג'ונותון היה חבר בקבוצת Generation X.
רונ"י

רונ"י
רונ"י נישא מקופל על גבו של חייל צה"ל
רונ"י – רובוט נישא ייעודי (מחוץ לישראל משווק תחת השם MTGR – ראשי תיבות של Micro Tactical Ground Robot, מיקרו-רובוט טקטי קרקעי) הוא רובוט צבאי אשר פותח על ידי חברת Roboteam הישראלית ונמצא בשימוש צה"ל. משקלו נמוך ועל כן ניתן לשאת אותו על גב החייל. הוא מופעל בעזרת שלט רחוק ומאפשר למפעיליו לסרוק את סביבתו.
מאפיינים

משקל: עד 15 קילוגרם
משקל מטען: עד 10 קילוגרם
מהירות: 3.5 קמ"ש
זמן הפעלה: שעתיים
הנעה: חשמלית
צילום: 5 מצלמות עם ראיית לילה, ראייה תרמית ומיקרופון
הערות שוליים

1 2  אודי עציון, לוחמי הברזל: הרובוט הקרבי הראשון בצה"ל, באתר ynet, 21 באוגוסט 2016
↑  none, ‏הכירו: הרובוטים שהתגייסו לצה"ל, באתר ‏מאקו‏, 20 באפריל 2019
↑  יואב זיתון, תיעוד: הרובוט הצבאי רונ"י בהתנסויות מבצעיות, באתר ynet, 13 בינואר 2017
ערך זה הוא קצרמרבנושא אמצעי לחימה ובנושא טכנולוגיה. אתם מוזמנים לתרום לוויקיפדיה ו.
המצור על ירושלים (1187)

מצור על ירושלים. ציור מתוך ספר תנ"ך משנת 1430
המצור על ירושלים בשנת 1187 הוביל לכיבוש העיר על ידי צלאח א-דין ולהתפרקותה המוחלטת והמהירה של ממלכת ירושלים הצלבנית לאחר קרב קרני חיטין.
המצור, גולת הכותרת של מסע המלחמה והג'יהאד של צלאח א-דין, נמשך מ-20 בספטמבר 1187 עד לכניעת מגיני העיר ב-2 באוקטובר. המצור היה קצר יחסית אך אפקטיבי ואלים, כאשר שני הצדדים חשים כי הם נלחמים על עיקרי אמונתם ועל הסמלים המרכזיים בתרבותם. כניעת העיר והעברת השליטה בה מידי הצלבנים סימנה את סיומו של פרק ייחודי בתולדות ירושלים, סיום פרק מרכזי בתולדות ממלכת ירושלים הצלבנית, וכן את תחילתה של התיישבות מחודשת של קהילה יהודית בעיר.
כיבוש העיר החזיר את ירושלים לשלטון מוסלמי לאחר 88 שנים של שלטון נוצרי. אירועים אלו, ששיאם היה אובדן השליטה הנוצרית על המקומות הקדושים לנצרות בארץ ישראל בכלל ובירושלים בפרט, זיעזעו את אירופה, הביאו לכינונו של מסע הצלב השלישי, ועל פי האגדה אף גרמו למותו הפתאומי של האפיפיור אורבנוס השלישי.
רקע > כיבוש צלבני של ירושלים

כיבוש ירושלים על ידי הצלבנים בתום מסע הצלב הראשון סימן את סופו של מסע הצלב ואת ייסודה של ממלכת ירושלים, הישות המדינית שהביאה לידי ביטוי גשמי-ארצי את האידאולוגיה והרעיונות הדתיים שהיו בבסיסם של מסעי הצלב.
כיבוש העיר, שהסתיים בטבח כולל של תושביה המוסלמיים והיהודים והביא חורבן על קהילה יהודית מפוארת, הביא את העיר לתקופת פריחה כבירה של ממלכה עצמאית. העיר הייתה מרכז שלטוני, מנהלתי ודתי. מקומות קדושים מוסלמיים הפכו לכנסיות, ומאמץ מיוחד הושקע בבנייה מחדש של אתרים נוצרים קדומים - בעיקר במבנה כנסיית הקבר. מאמץ הבנייה הצלבני מרשים במיוחד לאור משאבי המדינה הצלבנית שתמיד היו מועטים בכוח אדם ובכסף.